Hooflanddros in hof oor korrupsie(Foto: Judges Matter) Pretoriase hooflanddros Desmond Nair het Maandagoggend in die handelshof in die hoofstad verskyn op aanklag van korrupsie. Die ondersoekdirektoraat van die Nasionale Vervolgingsgesag (NVG) sê Nair word daarvan beskuldig dat hy betaling in die vorm van ŉ elektriese heining, ŉ alarmstelsel, sensorstrale en ŉ geslote kringtelevisiestelsel van African Global Operations ontvang het. Die maatskappy het vantevore as Bosasa bekend gestaan. Die opgraderingswerk is in September 2016 by sy huis in Silverton in Pretoria gedoen en het sowat R200 000 gekos. “In die klagstaat voer ons aan dat die opgraderings gedoen is om hom te beïnvloed om op ŉ oneerlike of onbehoorlike manier op te tree,” sê Sindisiwe Seboka, woordvoerder van die ondersoekdirektoraat. Nair het vlugtig in die hof verskyn en die saak teen hom is tot 7 Desember uitgestel sodat sy regspan voorleggings aan die hof kan doen. Ronald Lamola, minister van justisie en korrektiewe dienste, het Nair in Februarie 2020 voorlopig geskors hangende ŉ ondersoek na sy geskiktheid vir die posisie as landdros. Nair het onder meer hoëprofielsake soos die borgtogaansoek van die voormalige Paralimpiese atleet Oscar Pistorius hanteer. Die Zondo-kommissie na staatskaping het tydens sy sittings getuienis aangehoor dat Bosasa verskeie sogenaamde spesiale projekte vir verskeie hooggeplaaste mense hanteer het, wat veiligheidsopgraderings by hul private wonings, die installering van kragopwekkers en tuinskoonmaakdienste ingesluit het. Nair was een van diegene wat uitgewys is as dat hy glo deur die spesiale projekte bevoordeel is.